LT Europos Sąjungos oficialusis leidinys C 197/9

Paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2016/C 197/09)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

BENDRASIS DOKUMENTAS

„Carmarthen Ham“

ES Nr. UK-PGI-0005–01229–19.05.2014

SGN ( X ) SKVN ( )

1. Pavadinimas

„Carmarthen Ham“

2. Valstybė narė arba trečioji šalis

Jungtinė Karalystė

3. Žemės ūkio produkto arba maisto produkto aprašymas

3.1. Produkto rūšis

1.2 klasė. Mėsos produktai (virti, sūdyti, rūkyti ir kt.)

3.2. Produkto, kurio pavadinimas nurodytas 1 punkte, aprašymas

„Carmarthen Ham“ yra ore vytintas sūdytas kiaulės kojų kumpis. Kumpis yra laikomas pakabintas 16–26 °C kambario temperatūroje 6–9 mėnesius. Kumpio „Carmarthen Ham“ brandinimo laikotarpis skaičiuojamas nuo pirmos sūdymo dienos.

Subrandintas kumpis yra apvalainas ties pagrindu ir smailėja į viršų. Išorinė kumpio „Carmarthen Ham“ pusė yra tamsaus smėlio spalvos, o odelė (ar žievelė) primena kietą ir sausą odą.

Supjaustytas „Carmarthen Ham“ kumpis yra vienodos nuo tamsiai rožinės iki tamsiai raudonos spalvos, kuri persipina su kremine visame kumpyje esančių riebalų spalva. Kumpis sūrokas, švelnaus kiaulienos skonio ir lygios, elastingos tekstūros. Jo skonis subtilus ir švelnus, su juntamu sūrumu, suteikiantis harmoningą minkštumo ir tirpimo burnoje pojūtį. Kumpiui „Carmarthen Ham“ būdingas subtilus tipiškas ore vytinto kumpio kvapas. Plėšomas kumpis suyra ir yra švelnios ir minkštos tekstūros.

Kumpio „Carmarthen Ham“ cheminė sudėtis:

Gramai/100 gramų Baltymų 26,8 Angliavandenių 0,0 Iš kurių cukraus 0,0 Riebalų 5,9 Iš kurių sočiųjų riebalų rūgščių 2,5 Mononesočiųjų riebalų rūgščių 2,8 Polinesočiųjų riebalų rūgščių 0,5 Energinė vertė 673,9 KJ/100 g 160,3 Kilokalorijos/100 g Druskos kiekis 7,3 g

Paviršinis kreminis riebalų sluoksnis po odele negali būti didesnis negu 5 mm.

Pagal vartotojų poreikius kumpiai yra pateikiami ir parduodami nepjaustyti (su kaulu) arba iškaulinėti, supjaustyti ir supakuoti įvairaus svorio ir formų gabaliukais.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

8–10 kg sveriančios šviežios užpakalinės kiaulių kojos iš pripažintų skerdyklų. Šviežios užpakalinės „Landrace“, „Large White“ arba Velso veislių kiaulių arba jų mišrūnų kojos.

Valgomoji druska

Konservantai (kalio nitratas (E252), natrio nitritas (E250))

3.4. Specialūs gamybos veiksmai, atliktini nustatytoje geografinėje vietovėje

— Kiaulių kojų apipjaustymas ir formavimas

— konservanto naudojimas

— sūdymas

— pakartotinis sūdymas

— skalavimas

— kumpių aptraukimas tinklu

— kumpių nokinimas ir brandinimas.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

—

3.6. Specialios produkto registruotu pavadinimu ženklinimo taisyklės

—

4. Glaustas geografinės vietovės apibūdinimas

Nustatyta geografinė vietovė apima Karmardeno miesto apylinkes.

Nuo vietos, kurioje Tafo upė įteka į Karmardeno įlanką, vietovės ribos tęsiasi šiaurės vakarų kryptimi palei Tafo upę iki Sent Klerso miesto, keliu B4299 šiaurės kryptimi per Meidrimo kaimą iki kelio B4333, tada pietryčių kryptimi keliu B4333 iki Konvil Elfedo kaimo. Nuo Konvil Elfedo pietų kryptimi iki Bronvid Armso kaimo, per kurį eina kelias A484, tada šiaurės rytų kryptimi keliu B4301 iki Pontarseso kaimo. Nuo Pontarseso pietų kryptimi keliu A485 iki Abergvilio kaimo ir tada keliu A40 rytų kryptimi iki Nantgaredigo kaimo. Nuo Nantgaredigo į pietus keliu B4310, tada pietryčių kryptimi keliu B4310 iki Drevacho kaimo, kur B4310 kerta A48. Už Drevacho kaimo geografinės vietovės ribos tęsiasi palei Gvendraito upę per Kidvelį iki Karmardeno įlankos.

5. Ryšys su geografine vietove

„Carmarthen Ham“ yra ore vytintas, sūdytas kumpis su kaulu, sveriantis 4–5 kilogramus ir brandinamas 6–9 mėnesius.

Kiaulės nuo seno auginamos visame Velse, įskaitant Vakarų Velsą ir Karmardeno vietovę, o Velso ir Karmardeno vietovės valų šeimos iš kartos į kartą druska konservuodavo Velso kiaulieną. Kumpio „Carmarthen Ham“ gamyba buvo plėtojama tik Karmardeno vietovėje dėl to, kad vietos mėsininkas pastebėjo ilgiau negu įprasta tuo metu, t. y. ilgiau negu 3 mėnesius, brandintų kumpių paklausą, ir dėl to, kad kumpis valgytas taip, kaip kontinentinėje Europoje, t. y. nekeptas ir nevirtas.

Geografinės vietovės ypatumai yra pagrįsti gamintojų įgūdžiais ir reputacija. Gamintojų įgūdžiai šioje vietovėje formavosi daugiau negu 30 metų.

Šioje vietovėje susiformavę ypatingi įgūdžiai ir patirtis yra būtini visam perdirbimo procesui ir ypač toliau nurodytiems etapams:

— Kojos formuojamos pašalinant perteklinius riebalų ir mėsos sluoksnius – taip siekiama ypatingos norimos, t. y. apvalainos ties pagrindu ir smailėjančios į viršų, formos.

— Priklausomai nuo kumpio svorio bei dydžio ir nuo metų laiko, kuriuo jis gaminamas, šiek tiek skiriasi tikslus dedamų konservantų ir druskos kiekis. Sunkesniems, didesniems kumpiams reikia šiek tiek daugiau druskos ir konservantų. Kumpiams, gaminamiems vasaros mėnesiais, kai aplinkos temperatūra yra aukštesnė, taip pat reikia šiek tiek daugiau druskos ir konservantų negu kumpiams, gaminamiems vėsesniais žiemos mėnesiais.

— Pakartotinis sūdymas ir druskos įtrynimas į kumpį. Pridėjus druskos, iš kumpio pašalinama drėgmė. Gaminant „Carmarthen Ham“ kumpį, reikia įgūdžių žinoti, kada yra pašalinta pakankamai drėgmės. Tai nustatoma apčiuopiant ir įvertinant raumenų kietumą, ir tai yra iš kartos į kartą perduodamas įgūdis.

— Kumpių brandinimo kontrolė ir brandinimo proceso pabaigos nustatymas apčiuopiant pagal kumpio kietumą ir sausumą. Išorinė kumpio „Carmarthen Ham“ pusė yra tamsaus smėlio spalvos, o odelė (ar žievelė) yra primena kietą ir sausą odą. Įgūdis, kaip apčiupiant nustatyti, ar kumpis „Carmarthen Ham“ subrendo, yra perduodamas iš kartos į kartą.

Nuo 8-ojo dešimtmečio kumpis „Carmarthen Ham“ parduodamas istoriškai garsiame Karmardeno turguje. Dėl unikalių savybių kumpis „Carmarthen Ham“ kaip kokybiškas produktas dabar yra plačiai pripažįstamas ir vartotojų pageidaujamas visame Velse, Jungtinėje Karalystėje ir užsienyje. Kumpiu „Carmarthen Ham“ buvo vaišinama karališkuosiuose sodo vakarėliuose ir daugelyje garsių viešbučių bei restoranų, įskaitant The Celtic Manor per prestižines 2010 m. Ryder Cup varžybas. Kumpis „Carmarthen Ham“ dažnai minimas televizijos programose bei spaudoje ir laimėjo „Great Taste Awards for the Best Welsh Speciality“ apdovanojimą.

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

https://www.gov.uk/government/publications/protected-food-name-carmarthen-ham-pgi

(1) OL L 343, 2012 12 14, p. 1.